**Παρακείμενος**

Για να σχηματίσουμε τον παρακείμενο θα πρέπει να προσέξουμε τις καταλήξεις και τον αναδιπλασιασμό.

Στα φωνηεντόληκτα ρήματα πριν από τις καταλήξεις του παρακειμένου βάζουμε το **χαρακτηριστικό γράμμα του παρακειμένου** που είναι το **-κ-** και λέγεται χρονικός χαρακτήρας

|  |
| --- |
| **ΠΑΡΑΚΕΙΜΕΝΟΣ** |
| λέ-λυ-**κ**-**α** |
| λέ-λυ-**κ**-**ας** |
| λέ-λυ-**κ**-**ε** |
| λε-λύ-**κ**-**αμεν** |
| λε-λύ-**κ**-**ατε** |
| λε-λύ-**κ**-**ασιν** |  |

Τα ρήματα που είναι αφωνόληκτα, δηλαδή έχουν χαρακτήρα:

* χειλικό: π ,β, φ
* ουρανικό: κ, γ, χ
* οδοντικό: τ, δ, θ

γίνονται:

1. **Τα χειλικόληκτα:**

Όσα έχουν χαρακτήρα **π, β, φ,** γίνονται όταν μπαίνει το –κ = **φ**

π.χ. τρί**β**ω > τέτρι**φ**α, γρά**φ**ω > γέγρα**φ**α, βλά**π**τω > βέβλα**φ**α

1. **Τα ουρανικόληκτα:**

Όσα έχουν χαρακτήρα κ, γ, χ, ττω ,σσω, και κάποια σε ζω + κ =  **χ**

 π.χ. διώ**κ**ω > δεδίω**χ**α, τά**ττ**ω > τέττα**χ**α

1. **Τα οδοντικόληκτα:**

Όσα έχουν χαρακτήρα τ, δ, θ αρκετά σε -ζω και -ίζω + κ = **κ**

π.χ. πεί**θ**ω > πέπει**κ**α, κομί**ζ**ω > κεκόμι**κ**α

**Αναδιπλασιασμός**

**Χαρακτηριστικό του Παρακειμένου είναι ο αναδιπλασιασμός που γίνεται στην αρχή του ρήματος**. Αναδιπλασιασμό έχουμε τριών ειδών:

**Α) επανάληψη του αρχικού συμφώνου με ένα -ε-**

* Όσα ρήματα αρχίζουν από ένα σύμφωνο

π.χ. **λ**ύω > **λέ**-λυ-κα.

*Αρχίζει από ένα σύμφωνο, γι' αυτό ξαναγράφουμε το πρώτο σύμφωνο το -λ- και προσθέτουμε και το -ε-. Έτσι γίνεται -λε-. Μετά προσθέτουμε το θέμα -λυ- και στο τέλος την κατάληξη -κα*

 **Όμως:**

**Όσα ρήματα αρχίζουν από χ, φ, θ, στον αναδιπλασιασμό τα γράμματα αυτά μετατρέπονται σε κ, π, τ**

**χ > κ** = χορεύω > **κ**ε-χόρευ-κα,

**φ > π** = φυτεύω > **π**ε-φύτευ-κα

**θ > τ** = θύω > **τ**έ-θυ-κα

* Όσα ρήματα αρχίζουν από δύο σύμφωνα, όμως το πρώτο από αυτά είναι ένα από τα άφωνα:

(π, β, φ, κ, γ, χ, τ, δ, θ) και το δεύτερο είναι ένρινο (μ, ν) ή υγρό (λ, ρ)

π.χ. **γρ**άφω > **γέ**-γρα-φ-α, **βλ**άπτω > **βέ**-βλα-φ-α

**Β) Συλλαβική αύξηση**

* Όσα ρήματα αρχίζουν από δύο σύμφωνα, χωρίς όμως το πρώτο να είναι άφωνο και το δεύτερο ένρινο ή υγρό,

π.χ. **σπ**ουδάζω > **ἐ-σπ**ούδα-κ-α

* Όσα ρήματα αρχίζουν από τρία σύμφωνα,

 π.χ. **στρ**ατεύω > **ἐ-στρ**άτευ-κ-α

* Όσα ρήματα αρχίζουν από διπλό σύμφωνο **ζ, ξ, ψ**

 π.χ. **ψ**αύω > **ἐ-ψ**αυ-κ-α

* Τα ρήματα που αρχίζουν από **ῥ** παίρνουν ένα -ἐ- ως συλλαβική αύξηση και διπλασιάζουν το ρ

π.χ. **ῥ**ίπτω > **ἔρ-ρ**ι-φ-α

**Γ) Χρονική αύξηση**

* Όσα ρήματα αρχίζουν από φωνήεν, όπως στον Παρατατικό και στον Αόριστο

 π.χ. **ἁ**λιεύω > **ἡ**-λίευ-κ-α

Ο αναδιπλασιασμός στα σύνθετα και παρασύνθετα με πρόθεση

**Στα ρήματα που είναι σύνθετα με πρόθεση ο αναδιπλασιασμός μπαίνει μετά την πρόθεση**

π.χ. ἀπο-**γ**ράφω > ἀπο-**γέ**-γραφα, συν-**οι**κῶ > συν-**ῴ**κηκα

**Υπερσυντέλικος**

Στον Υπερσυντέλικο ισχύουν οι ίδιοι κανόνες με τον Παρακείμενο μόνο που στην αρχή βάζουμε την αύξηση –ε και τις καταλήξεις του Υπερσυντελίκου

|  |  |  |  |
| --- | --- | --- | --- |
| **αύξηση** | **αναδιπλασιαμός** | **θέμα** | **κατάληξη** |
| **ἐ-** | **λε** | **λύ-** | **-κειν** |

|  |
| --- |
| **ΥΠΕΡΣΥΝΤΕΛΙΚΟΣ** |
| ἐ-λε-λύ-**κ**-**ειν** |
| ἐ-λε-λύ-**κ**-**εις** |
| ἐ-λε-λύ-**κ**-**ει** |
| ἐ-λε-λύ-**κ**-**εμεν** |
| ἐ-λε-λύ-**κ**-**ετε** |
| ἐ-λε-λύ-**κ**-**εσαν** |